MANANG NELLIE &
MANONG ERNIE
(Ken Nellie Somera & Ernie Somera, iti panagkasangayda, Noviembre 2008)
Iti arinunos dagiti nangina aldaw
Ket ti rugi ti namnamatayo amin
Agkasangay met dagiti ragsak
Kas iti panagbuniag dagiti ray-aw
Iti pannakirambak ken kayaw
Maiputong ti nabiag a korana kadakayo
Kas panglagip iti panagngilin ken lagip
Iti itatao dagiti darepdep nga iti barukong
Sadiay nga agindeg kadagiti maila
A tagainepmi para kadakayo
Agbilangkami kadagiti adu ragsak
A panagullo iti nabunga nga ayat
Ket ita nga aldaw, iti panangkablaaw
Kadakayo, awatenyo ti karayo,
Nabungon dagitoy iti ayug ti puso,
Nalasuan kadagiti isem nga isagutmi
Iti pul-oy tapno iti kada sardamyo
Ket ti yepyep ti turog, makapabang-ar
A karayo dagiti idda nga agkarayo
Met kadakayo, agumbi iti nasam-it
A dayyeng, di maungpot ti agnanayon
Kas iti awan labas a kinalabon
Koma kadakayo ti di makaliwat
A mangted iti pannakairanud
Nga agmatuon dagiti agkakabsat a birtud.
Iti kastoy nga oras a panangkablaaw
Kadakayo ket ti mangted-ungar
A tarumpingay dagiti araraw.
A Solver Agcaoili/GUMIL Hawai’i/Nov. 2008
kac_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn fao_Latn